text:
KGAOLO YA NTLHA
Dithuto Tsa Boammaaruri ke Dife ka Modimo?
A tota Modimo o amega ka wena?
Modimo o ntse jang? A o na le leina?
A go a kgonega go atamalana le Modimo?
1, 2. Ke ka ntlha yang fa gantsi go le molemo go botsa dipotso?
A O KILE wa ela tlhoko tsela e bana ba botsang dipotso ka yone? Ba le bantsi ba bone ba simolola go botsakaka dipotso ka bonako fela fa ba sena go ithuta go bua. O tla bona ba go gotolela matlho ba bo ba go botsa dipotso tse di jaaka: Ke eng fa loapi lo le pududu? Dinaledi di dirilwe ka eng? Ke mang yo o rutileng dinonyane go opela? O ka nna wa leka go araba dipotso tseno mme gantsi ga go motlhofo go di araba. Tota le fa o ba arabile sentle, ba go botsa potso e nngwe gape, e e batlang lebaka la karabo ya gago.
2 Ga se bana fela ba botsang dipotso. Fa re ntse re gola, le rona re nna re ntse re botsa dipotso. Re botsa ka gonne re batla go nna le kitso, re batla go itse ka dikotsi tse re tshwanetseng go di tila, kgotsa ka gonne re batla go itse fela ka sengwe. Mme fa nako e ntse e ile go bonala batho ba le bantsi ba tlogela go tlhola ba nna ba botsa dipotso, segolobogolo tse di leng botlhokwa thata. Kgotsa gongwe re ka re, go bonala ba sa tlhole ba batla go itse dikarabo tsa tsone.
3. Ke ka ntlha yang fa batho ba le bantsi ba sa tlhole ba itshwenya ka go batla dikarabo tsa dipotso tse di botlhokwa?
3 Akanya ka potso e e kafa ntle ga buka eno,, dipotso tse di bodiwang mo ketapeleng ya yone, kgotsa tse di mo tshimologong ya kgaolo eno. Tseno ke dingwe tsa dipotso tse di botlhokwa thata tse motho a ka di botsang. Le fa go ntse jalo, batho ba le bantsi ga ba tlhole ba itshwenya ka go batla dikarabo tsa tsone. Ka ntlha yang? A Baebele e ka kgona go di araba? Bangwe ba akanya gore ga o ka ke wa tlhaloganya dikarabo tsa yone. Ba bangwe ba akanya gore go botsa dipotso tse di tshwanang le tseno ke go itsenya matlho a batho. Mme ba bangwe bone ba akanya gore dipotso tse di ntseng jalo di ka arabiwa fela ke baeteledipele ba bodumedi le baruti. Wena wa reng?
4, 5. Dingwe tsa dipotso tse di botlhokwa mo botshelong tse re ka di botsang ke dife, mme ke ka ntlha yang fa re tshwanetse go batla dikarabo tsa tsone?
4 Ga go pelaelo gore wena o eletsa go itse dikarabo tsa dipotso tse di botlhokwa mo botshelong. Gongwe e bile ka dinako tse dingwe o ipotsa go re: ‘Tota re tshelela eng? A go na le botshelo jo bongwe gape kwantle ga jo re bo tshelang jono? Tota Modimo o ntse jang?’ Go molemo go botsa dipotso tse di ntseng jalo, e bile go botlhokwa gore o se ka wa tlogela go batla dikarabo tsa tsone tse di kgotsofatsang le tse o ka di ikanyang go fitlha o di bona. Morutisi yo o itsegeng thata e bong Jesu Keresete o ne a re: “Nnang lo kope, mme lo tla newa; nnang lo senke, mme lo tla bona; nnang lo kokote, mme lo tla bulelwa.”—Mathaio 7:7.
5 Fa o ‘nna o batla’ dikarabo tsa dipotso tse di botlhokwa, o tla solegelwa molemo ke go dira jalo. (Diane 2:1-5) Lefa o ka tswa o teilwe ga tweng, dikarabo di teng, e bile o ka kgona go di bona—mo Baebeleng. Ga go thata go tlhaloganya dikarabo tseo. E bile se se molemo ka tsone ke gore di tla go tlisetsa tsholofelo le boitumelo. Di ka kgona go go thusa gore o tshele botshelo jo bo kgotsofatsang gone jaanong. Mma re simolole ka go sekaseka potso e e tshwentseng batho ba le bantsi.
A MODIMO GA A AMEGE KA RONA?
6. Ke ka ntlha yang fa batho ba le bantsi ba akanya gore Modimo ga a amege ka go boga ga batho?
6 Batho ba le bantsi ba akanya gore karabo ya potso eo ke gore nnyaa ga a amege ka rona. Ba botsa jaana, ‘Fa Modimo a ka bo a amega, a maemo a ka bo a se botoka mo lefatsheng?’ Fa re leba mo tikologong ya rona, re bona lefatshe le le tletseng ntwa, letlhoo le masetlapelo. Mme bangwe ba rona re a lwala, re a boga e bile re swelwa ke batho ba re ba ratang. Ka jalo, batho ba le bantsi ba botsa jaana, ‘Fa Modimo a ka bo a amega ka rona le ka mathata a rona, a o ne a se kitla a thibela dilo tseno go direga?’
7. (a) Baruti ba bodumedi ba ile ba dira jang gore batho ba le bantsi ba akanye gore Modimo ga a amege ka rona? (b) Tota Baebele e ruta eng ka diteko tse re ka tswang re lebane le tsone?
7 Se se maswe le go feta ke gore baruti ba na le go dira gore batho ba dumele gore Modimo ga a amege ka rona. Ba dira seo jang? Fa batho ba welwa ke masetlapelo mangwe, ba ba raya ba re ke thato ya Modimo. Tota se baruti bano ba se dirang ke go pega Modimo molato wa dilo tse di maswe tse di diregang. A ke molato wa Modimo? Tota ke eng se Baebele e se rutang? Jakobe 1:13 e araba jaana: “Fa mongwe a le mo tekong, a a se ka a re: ‘Ke lekwa ke Modimo.’ Gonne Modimo ga a ka ke a lekwa ka dilo tse di bosula le gone ene ka boene ga a leke ope.” Ka jalo, le ka motlha Modimo ga se ene a dirang gore batho ba diragalelwe ke dilo tse di boikepo tse o di bonang mo lefatsheng gompieno. (Jobe 34:10-12) Gone ke boammaaruri gore o letlelela dilo tse di bosula go direga. Mme go na le pharologanyo e kgolo tota fa gare ga go letlelela sengwe le go dira gore se direge.
8, 9. (a) O ka tlhalosa jang pharologano fa gare ga go letlelela bosula le go dira gore bo direge? (b) Ke eng fa go tla bo go sa siama go latofatsa Modimo ka ntlha ya tshwetso e a e tsereng ya go letla batho go tshela botshelo jwa botsuolodi fa ba ne ba tlhopha go dira jalo?
8 Ka sekai, akanya ka rre yo o botlhale le yo o lorato yo o nang le ngwana yo o godileng wa mosimane yo o sa ntseng a nna mo gae le batsadi ba gagwe. Fa ngwana yono a simolola go nna seganana a bo a tswa mo gae, rraagwe ga a mo thibele go tsamaya. Ngwana yono o simolola go tshela botshelo jo bo maswe a bo a feleletsa a wetse mo mathateng. A rraagwe ke ene a dirileng gore a wele mo mathateng? Nnyaa. (Luke 15:11-13) Ka tsela e e tshwanang, Modimo ga a ka a thibela batho fa ba ne ba tlhopha go tshela botshelo jo bo sa siamang, mme ga se ene a dirileng gore ba nne le mathata a ba nang le one gone jaanong. Ka jalo, tota go tla bo go sa siama go pega Modimo molato ka ntlha ya mathata otlhe a batho ba nang le one.
9 Modimo o na le mabaka a a utlwalang a go tlogelela batho go tshela botshelo jo bo sa siamang fa ba tlhopha go dira jalo. E re ka e le Mmopi wa rona yo o botlhale le yo o maatla, ga a tlhoke go re bolelela mabaka ao a gagwe. Mme o re bolelela one ka ntlha ya go bo a re rata. O tla ithuta go le gontsi ka mabaka ano mo Kgaolong ya 11. Mme gone tlhomamisega gore Modimo ga se ene a re bakelang mathata a re nang le one gompieno. Go na le moo, o re naya tsholofelo e le yosi fela e a tlileng go rarabolola mathata ano ka yone!—Isaia 33:2.
10. Ke ka ntlha yang fa re ka solofela gore Modimo o tla fedisa ditlamorago tsotlhe tse boikepo bo nnileng le tsone mo bathong?
10 Mo godimo ga moo, Modimo o boitshepo. (Isaia 6:3) Seno se raya gore o itshekile e bile o phepa. Ga go na le fa e le bosulanyana bope mo go ene. Ka jalo, re ka kgona go mo ikanya ka botlalo. Batho bone ga re ka ke ra kgona go ba ikanya jalo e re ka ba le boferefere ka dinako tse dingwe. Tota le batho bangwe ba ba ikanyegang thata ba ba nang le taolo, ga ba kgone go baakanya tshenyo e e bakilweng ke batho ba ba bosula. Mme Modimo ene o maatla otlhe. A ka kgona go fedisa ditlamorago tsotlhe tse di sa siamang tse boikepo bo nnileng le tsone mo bathong e bile o tlile go dira jalo. Fa Modimo a tsaya kgato eo, o tla fedisa boikepo ka bosakhutleng!—Pesalema 37:9-11.
MODIMO O IKUTLWA JANG KA TSHIAMOLOLO E RE LEBANENG LE YONE?
11. (a) Modimo o ikutlwa jang ka tshiamololo? (b) Modimo o ikutlwa jang ka go boga ga gago?
11 Gone jaanong jaana, Modimo o ikutlwa jang ka dilo tse di diregang mo lefatsheng le mo botshelong jwa gago? Sa ntlha, Baebele e ruta gore Modimo ke “morati wa tshiamiso.” (Pesalema 37:28) Ka jalo, o amega thata ka se se siameng le se se sa siamang. O ila mefuta yotlhe ya tshiamololo. Baebele ya re Modimo o ne “a utlwa botlhoko mo pelong” fa lefatshe le ne le tletse ka dilo tse di bosula mo nakong e e fetileng. (Genesise 6:5, 6) Modimo ga a fetoga. (Malaki 3:6) O sa ntse a sa rate go bona pogo e e leng teng mo lefatsheng lotlhe. E bile, Modimo ga a rate go bona batho ba boga. Baebele ya re, “O a lo kgathalela.”—1 Petere 5:7.
12, 13. (a) Ke ka ntlha yang fa re na le dinonofo tse di molemo tse di jaaka lorato, mme lorato lo dira gore re lebe lefatshe jang? (b) Ke ka ntlha yang fa o ka tlhomamisega gore ruri Modimo o tla dira sengwe ka mathata a lefatshe?
12 Re itse jang gore Modimo ga a rate go re bona re boga? Akanya ka ntlha eno. Baebele e ruta gore motho o dirilwe mo setshwanong sa Modimo. (Genesise 1:26) Ka jalo, re na le dinonofo tse di molemo ka gonne Modimo o na le dinonofo tse di molemo le ene. Ka sekai, wena o ikutlwa jang fa o bona batho ba ba se nang molato ba boga? Fa e le gore tshiamololo e e ntseng jalo e a go tshwenya, tlhomamisega gore Modimo ene o tshwenyega le e leng go feta.
13 Nonofo nngwe e e molemo go di gaisa e batho ba nang le yone ke bokgoni jwa go rata ba bangwe. Ke nonofo e Modimo le ene a nang le yone. Baebele e ruta gore “Modimo ke lorato.” (1 Johane 4:8) Re rata ba bangwe ka gonne Modimo ke lorato. A lorato lo ka go tlhotlheletsa gore o fedise pogo le tshiamololo e o e bonang mo lefatsheng? Fa o ka bo o na le maatla a go dira jalo, a o ne o se kitla o e fedisa? Ee, ruri o ne o tla e fedisa! O ka tlhomamisega ka tsela e e tshwanang gore Modimo le ene o tla fedisa go boga le tshiamololo. Ditsholofetso tse di umakiwang mo ketapeleng ya buka eno ga se go ijesa dijo tsa ditoro fela. Ruri ditsholofetso tsa Modimo di tlile go diragadiwa! Le fa go ntse jalo, gore o kgone go dumela ditsholofetso tse di ntseng jalo, o tshwanetse go ithuta go le gontsi ka Modimo yo o dirileng ditsholofetso tseo.
MODIMO O BATLA GORE O MO ITSE
14. Leina la Modimo ke mang, mme ke ka ntlha yang fa re tshwanetse go le dirisa?
14 O dira eng fa o batla gore mongwe a go itse? A ga o mmolelele leina la gago? A Modimo o na le leina? Madumedi a le mantsi a re leina la gagwe ke “Modimo” kgotsa “Morena,” mme ao ga se maina a gagwe. Ke direto, fela jaaka “kgosi” le “poresidente” e le direto. Baebele e ruta gore Modimo o na le direto di le dintsi. “Modimo” le “Morena” ke dingwe tsa tsone. Le fa go ntse jalo, gape Baebele e ruta gore Modimo o na le leina la gagwe: e leng Jehofa. Pesalema 83:18 ya re: “Wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.” Fa e le gore Baebele e o e dirisang ga e na leina leno, o ka nna wa rata go leba setlhogo se se reng Dintlha Tse di Oketsegileng se se mo tsebeng 195-7 ya buka eno go bona gore ke ka ntlha yang fa e se na lone. Leina la Modimo le tlhaga makgetlo a le diketekete mo mekwalong ya bogologolo ya Baebele. Ka jalo, Jehofa o batla gore o itse leina la gagwe o bo o le dirise. O dirisa Baebele go go ikitsise.
15. Leina, Jehofa, le kaya eng?
15 Modimo o iphile leina le le nang le se le se kayang. Leina la gagwe, e leng Jehofa, le kaya gore Modimo a ka kgona go diragatsa sengwe le sengwe se a se solofetsang e bile a ka kgona go dira sengwe le sengwe fela se a ikaelelang go se dira. * Leina la Modimo ga le tshwane le la ga ope. Ke ene fela yo o nang le leina le le ntseng jalo. Jehofa ga a tshwane le ope ka ditsela di le dintsi. Re raya jang?
16, 17. Re ithuta eng ka Jehofa fa re leba direto tse di latelang: (a) “Mothatayotlhe”? (b) “Kgosi ya bosakhutleng”? (c) “Mmopi”?
16 Re bone gore Pesalema 83:18 e buile ka Jehofa e re: “Wena o le esi o Mogodimodimo.” Gape, Jehofa ke ene fela a bidiwang “Mothatayotlhe.” Tshenolo 15:3 ya re: “Ditiro tsa gago di dikgolo e bile di a gakgamatsa, Jehofa Modimo, Mothatayotlhe. Ditsela tsa gago di siame e bile di boammaaruri, Kgosi ya bosakhutleng.” Sereto se se reng “Mothatayotlhe” se re ruta gore Jehofa ke motho yo o maatla go gaisa botlhe ba ba leng teng. Maatla a gagwe ga a lekane le a ga ope; a magolo ka tsela e e boitshegang. Mme sereto se se reng “Kgosi ya bosakhutleng” sone re se gakolola gore Jehofa ga a tshwane le ope ka tsela e nngwe gape. Ke ene fela yo o sa leng a ntse a le teng. Pesalema 90:2 ya re: “O Modimo le eleng go tswa bosasimologeng go ya bosakhutleng.” Seo se a gakgamatsa, a ga go jalo?
17 Gape, Jehofa ga a tshwane le ope ka gonne ke ene fela yo e leng Mmopi. Tshenolo 4:11 e balega jaana: “O a tshwanela, Jehofa, wena Modimo wa rona, go amogela kgalalelo le tlotlo le maatla, ka gonne o bopile dilo tsotlhe, mme ka ntlha ya thato ya gago di ne tsa nna gone e bile di ne tsa bopiwa.” Sengwe le sengwe se o ka akanyang ka sone—go simolola ka dibopiwa tse di sa bonaleng tsa semoya kwa legodimong go fitlha ka dinaledi tse di tletseng mo loaping bosigo, maungo a a tlhogang mo ditlhareng, ditlhapi tse di thumang mo mawatleng le mo dinokeng—tsotlhe fela di teng ka gonne Jehofa e le Mmopi wa tsone!
A O KA KGONA GO ATAMALANA LE JEHOFA?
18. Ke ka ntlha yang fa batho bangwe ba akanya gore le ka motlha ba ka se ka ba kgona go atamalana le Modimo, mme Baebele yone e ruta eng?
18 Batho bangwe ba ikutlwa ba nna le poifo fa ba bala ka dinonofo tse di boitshegang tsa ga Jehofa. Ba akanya gore Modimo o mogolo thata mo le ka motlha ba ka se kang ba kgona go atamalana le ene kgotsa gore Modimo yo mogolo jalo ga a amege ka bone. A mme go siame go akanya jalo? Baebele e re ruta se se farologanang le seno. Fa e bua ka Jehofa ya re: ‘Tota, ga a kgakala thata le mongwe le mongwe wa rona.’ (Ditiro 17:27) E bile, Baebele e re kgothatsa jaana: “Atamelang Modimo, mme o tla lo atamela.”—Jakobe 4:8.
19. (a) Re ka simolola jang go atamalana le Modimo, mme seno se ka felela ka melemo efe? (b) Ke dinonofo dife tsa Modimo tse di go kgatlhang thata?
19 O ka atamalana jang le Modimo? Sa ntlha, tswelela o dira se o se dirang gone jaanong—e leng go ithuta ka Modimo. Jesu o ile a re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Ee, Baebele e ruta gore go ithuta ka Jehofa le Jesu go tla dira gore re bone “botshelo jo bo sa khutleng”! Jaaka fa go setse go boletswe, “Modimo ke lorato.” (1 Johane 4:16) Gape, Jehofa o na le dinonofo tse dingwe tse dintle tse di rategang. Ka sekai, Baebele ya re Jehofa ke “Modimo yo o kutlwelobotlhoko le yo o pelontle, yo o bonya go galefa le yo o nang le bopelonomi jo bogolo jwa lorato le boammaaruri.” (Ekesodo 34:6) O “molemo e bile o iketleeleditse go itshwarela.” (Pesalema 86:5) Modimo o pelotelele. (2 Petere 3:9) O a ikanyega. (Tshenolo 15:4) Fa o ntse o tswelela pele o bala Baebele, o tla bona kafa Jehofa a bontshitseng ka gone gore o na le dinonofo tseno le tse dingwe tse di rategang.
20-22. (a) A lebaka la go bo re sa kgone go bona Modimo le re thibela go atamalana le ene? Tlhalosa. (b) Batho bangwe ba ka nna ba go tlhotlheletsa go dira eng ba ithaya ba re ba a go thusa, mme o tshwanetse go dira eng?
20 Ke boammaaruri gore ga o ka ke wa bona Modimo ka gonne ke moya o o sa bonaleng. (Johane 1:18; 4:24; 1 Timotheo 1:17) Le fa go ntse jalo, fa o ithuta ka ene mo Baebeleng, o tla lemoga gore le ene ke motho. Jaaka mopesalema a ile a bua, o ka kgona go “bona bontle jwa ga Jehofa.” (Pesalema 27:4; Baroma 1:20) Fa o ntse o ithuta ka Jehofa, le ene o tla simolola go nna motho wa mmatota mo go wena mme wena o tla nna le lebaka la go mo rata le go ikutlwa o atamalane le ene.
21 Fa nako e ntse e tsamaya, o tla simolola go tlhaloganya gore ke eng fa Baebele e re ruta go leba Jehofa jaaka Rraarona. (Mathaio 6:9) Ga a re naya botshelo fela mme gape o batla gore re tshele botshelo jo bo molemo go gaisa—fela jaaka rre mongwe le mongwe yo o lorato a ka eletsa ka bana ba gagwe. (Pesalema 36:9) Gape, Baebele e ruta gore batho ba ka kgona go nna ditsala tsa ga Jehofa. (Jakobe 2:23) A ko o akanye fela—o ka kgona go nna tsala ya Mmopi wa lobopo lotlhe!
22 Fa o ntse o ithuta dilo di le dintsi mo Baebeleng, go ka nna ga direga gore batho bangwe, ka go ithaya ba re ba a go thusa, ba go tlhotlheletse gore o tlogele go ithuta. Ba ka nna ba tshwenngwa ke gore o ka tloga wa fetola bodumedi jwa gago. Mme o se ka wa letla ope go go thibela go nna le tsala eno e e molemo go gaisa tsotlhe.
23, 24. (a) Ke ka ntlha yang fa o sa tshwanela go kgaotsa go botsa dipotso ka se o se ithutang? (b) Kgaolo e e latelang e tla tlotla ka eng?
23 Ke boammaaruri gore go tla nna le dilo dingwe tse o sa di tlhaloganyeng fa o simolola. O ka nna wa tlhoka go ikokobetsa gore o tle o kgone go kopa thuso, mme o se ka wa dira gore go tlhabiwa ke ditlhong go go thibele go botsa. Jesu o rile go molemo go nna boikokobetso, jaaka ngwana yo monnye. (Mathaio 18:2-4) Mme jaaka re itse, bana ba botsa dipotso tse dintsintsi. Modimo o batla gore o bone dikarabo. Baebele e bua ka tsela e e molemo ka batho bangwe ba ba neng ba iketleeleditse go ithuta ka Modimo. Ba ne ba tlhatlhoba Dikwalo ka kelotlhoko go tlhomamisa gore a se ba neng ba se ithuta se ne se le boammaaruri.—Ditiro 17:11.
24 Tsela e e molemo go di gaisa tsotlhe ya go ithuta ka Jehofa ke go tlhatlhoba Baebele. Ga go na buka epe e e tshwanang le yone. E farologana jang le tse dingwe? Kgaolo e e latelang e tla tlotla ka kgang eo.
^ ser. 15 Go na le tshedimosetso e e oketsegileng kaga bokao jwa leina la Modimo le tsela e le bidiwang ka yone mo setlhogong sa Dintlha Tse di Oketsegileng se se mo ditsebeng 195-7.


c: text/html

text:
Genesise 41:1-57
5 Le fa go ntse jalo a robala gape mme a lora lekgetlo la bobedi. Mme ga bo go le diako di le supa tsa dijo tsa ditlhaka di tswa mo lotlhakeng lo le longwe, di nonne e bile di le dintle. 6 Mme ga bo go le diako di le supa tsa dijo tsa ditlhaka, di le ditshesane e bile di fisitswe ke phefo ya botlhaba, di gola morago ga tsone. 7 Mme diako tse ditshesane tsa dijo tsa ditlhaka tsa simolola go kometsa diako tse supa tse di nonneng tse di tletseng. Foo Faro a thanya mme bona, ya bo e le toro.
8 Mme ga diragala mo mosong gore moya wa gagwe o fuduege. Ka jalo a roma a bitsa baperesiti botlhe ba ba dirang maselamose ba Egepeto le banna botlhe ba yone ba ba botlhale, mme Faro a ba bolelela ditoro tsa gagwe. Mme go ne go se na ope yo o di phuthololelang Faro.
9 Foo molaodi wa batsholadinwelo a bua le Faro, a re: “Ke umaka maleo a me gompieno. 10 Faro o ne a galefetse batlhanka ba gagwe. Ka jalo o ne a ntsenya mo kgolegelong ya ntlo ya molaodi wa bafemedi, nna le molaodi wa babesi ba senkgwe. 11 Morago ga moo roobabedi re ne ra lora toro mo bosigong bo le bongwe, nna le ene roobabedi. Re ne ra lora mongwe le mongwe toro ya gagwe ka phuthololo ya yone. 12 Mme go ne go na le lekau lengwe gone le na le rona, Mohebera, motlhanka wa molaodi wa bafemedi. E rile re mmolelela ditoro tsa rona, a di re phuthololela. A phuthololela mongwe le mongwe kafa torong ya gagwe. 13 Mme ga diragala gore go direge fela jaaka a ne a re phuthololetse. Nna o ne a mpusetsa kwa tirong ya me, mme ene a mo kaletsa.”
14 Mme Faro a roma a bitsa Josefa, gore ba tle ba mo ntshe ka bonako mo lehuting la kgolegelo. Ka gone a ipeola a ba a apara diaparo tse dingwe mme a tsena kwa go Faro. 15 Foo Faro a raya Josefa a re: “Ke lorile toro, me ga go na mophutholodi wa yone. Jaanong nna ka bonna ke utlwile go bolelwa ka wena gore o kgona go utlwa toro o bo o e phutholola.” 16 Foo Josefa a araba Faro, a re: “Ga ke tlhoke go akanyediwa! Modimo o tla itsise Faro gore gotlhe go tla mo tsamaela sentle.”
17 Mme Faro a tswelela a bua le Josefa a re: “Bona, mo torong ya me ke ne ke eme fa lotshitshing lwa noka ya Nile. 18 Mme ga tlhatloga dikgomo di le supa tse di nonneng e bile di le dintle di tswa mo nokeng ya Nile, mme tsa simolola go fula mo gare ga bojang jwa Nile. 19 Mme bona, ga bo go le dikgomo tse dingwe di le supa di tlhatloga morago ga tsone, di le mekodue di le maswe thata e bile di bopame. Ga ke ise ke bone tse di maswe jaaka tsone mo lefatsheng lotlhe la Egepeto. 20 Mme dikgomo tse di bopameng tse di maswe tsa simolola go ja dikgomo tsa ntlha tse supa tse di nonneng. 21 Ka jalo tseno di ne tsa tsena mo dimpeng tsa tsone, mme le fa go ntse jalo go ne go ka se ka ga itsiwe gore di ne di tsene mo dimpeng tsa tsone, e re ka ponalo ya tsone e ne e le maswe fela jaaka kwa tshimologong. Foo ka thanya.
22 “Morago ga moo ka leba mo torong ya me mme bonang, ga bo go le diako di le supa tsa dijo tsa ditlhaka di tswa mo lotlhakeng lo le longwe, di tletse e bile di le dintle. 23 Mme ga bo go le diako di le supa tsa dijo tsa ditlhaka tse di swabileng, di le ditshesane, di fisitswe ke phefo ya botlhaba, di gola morago ga tsone. 24 Mme diako tse ditshesane tsa dijo tsa ditlhaka tsa simolola go kometsa diako tse supa tse dintle tsa dijo tsa ditlhaka. Ka jalo ke ne ka e bolelela baperesiti ba ba dirang maselamose, mme go ne go se na ope yo o mpolelelang.”
25 Foo Josefa a raya Faro a re: “Toro ya ga Faro e nngwe fela. Se Modimo wa boammaaruri a se dirang a se boleletse Faro. 26 Dikgomo tse dintle tse supa ke dingwaga di le supa. Ka tsela e e tshwanang diako tse dintle tse supa tsa dijo tsa ditlhaka ke dingwaga di le supa. Toro e nngwe fela. 27 Mme dikgomo tse supa tse di bopameng tse di maswe tse di neng tsa tlhatloga morago ga tsone ke dingwaga di le supa; mme diako tse supa tse di se nang sepe tsa dijo tsa ditlhaka, tse di fisitsweng ke phefo ya botlhaba, e tla nna dingwaga di le supa tsa leuba. 28 Seno ke selo se ke se buileng le Faro: Se Modimo wa boammaaruri a se dirang o dirile gore Faro a se bone.
29 “Bona, go tla dingwaga di le supa ka letlotlo le legolo mo lefatsheng lotlhe la Egepeto. 30 Mme morago ga tsone go tla tsoga dingwaga di le supa tsa leuba, mme letlotlo lotlhe mo lefatsheng la Egepeto le tla lebalwa mme leuba le tla laila lefatshe. 31 Mme letlotlo le le kileng la bo le le mo lefatsheng ga le na go itsiwe ka ntlha ya leuba leo morago ga moo, ka gonne ruri le tla bo le le botlhoko thata. 32 Mme ntlha ya gore toro e ne ya boelediwa gabedi mo go Faro e kaya gore Modimo wa boammaaruri o tlhomamisitse selo seno thata, e bile Modimo wa boammaaruri o potlakela go se dira.
33 “Ka jalo a Faro a batle monna yo o nang le temogo le yo o botlhale mme a mo tlhome go okamela lefatshe la Egepeto. 34 A Faro a tseye kgato mme a tlhome balebedi mo lefatsheng, mme a tseye nngwetlhanong ya lefatshe la Egepeto mo nakong ya dingwaga tse supa tsa letlotlo. 35 Mme a ba phuthe dijo tsotlhe tsa dingwaga tse di molemo tseno tse di tlang, mme a ba koaganye dijo tsa ditlhaka kafa tlase ga seatla sa ga Faro e le dijo mo metseng, mme ba di dibele. 36 Mme dijo tseno e tla nna tse go tlamelwang lefatshe ka tsone mo dingwageng tse supa tsa leuba, tse di tla nnang gone mo lefatsheng la Egepeto, gore lefatshe le se ka la fedisiwa ke leuba.”
37 Seno se ne sa itshupa se le molemo mo matlhong a ga Faro le a batlhanka botlhe ba gagwe. 38 Ka jalo Faro a raya batlhanka ba gagwe a re: “A go ka bonwa monna yo mongwe yo o tshwanang le yono yo moya wa Modimo o leng mo go ene?” 39 Morago ga moo Faro a raya Josefa a re: “E re ka Modimo o dirile gore o itse gotlhe mono, ga go na ope yo o nang le temogo le yo o botlhale jaaka wena. 40 Wena ka namana o tla okamela ntlo ya me, mme batho ba me botlhe ba tla go utlwa ka botlalo. Ke tla go feta fela ka setulo sa bogosi.” 41 Mme Faro a oketsa a raya Josefa a re: “Bona, ke go tlhoma gore o okamele lefatshe lotlhe la Egepeto.” 42 Foo Faro a ntsha palamonwana ya gagwe e e tshwayang mo seatleng sa gagwe mme a e tsenya mo seatleng sa ga Josefa mme a mo apesa diaparo tsa leloba le le boleta a bo a mo rwesa sebaga sa gouta mo molaleng. 43 Mo godimo ga moo, o ne a dira gore a palame kara ya bobedi ya tlotlo e a neng a na le yone, gore ba tlhaeletse fa pele ga gagwe ba re, “A‧vrékh!” ka go dira jalo ba mo tlhoma go okamela lefatshe lotlhe la Egepeto.
44 Mme Faro a tswelela a raya Josefa a re: “Ke nna Faro, mme ga go na motho ope yo o tla tsholetsang seatla kgotsa lonao kwantle ga taolo ya gago mo lefatsheng lotlhe la Egepeto.” 45 Morago ga moo Faro a raya Josefa leina a re Safenathe-panea mme a mo naya Asenathe morwadia Potifera moperesiti wa kwa One go nna mosadi. Mme Josefa a tswela mo lefatsheng la Egepeto. 46 Josefa o ne a na le dingwaga di le masome a mararo fa a ne a ema fa pele ga ga Faro kgosi ya Egepeto.
Foo Josefa a tloga fa pele ga ga Faro mme a tsamaya a bona lefatshe lotlhe la Egepeto. 47 Mo nakong ya dingwaga tse supa tsa letlotlo lefatshe le ne la ungwa go tlala diatla. 48 Mme a nna a phutha dijo tsotlhe tsa dingwaga tse supa tse di neng tsa tlela lefatshe la Egepeto mme a baya dijo tseno mo metseng. Dijo tsa tshimo e e neng e dikologile motse o ne a di baya mo gare ga one. 49 Mme Josefa a tswelela go koaganya dijo tsa ditlhaka tse dintsi thata, jaaka moshawa wa lewatle, go fitlha la bofelo ba tlogela go di bala, ka gonne di ne di se na palo.
50 Mme pele ngwaga wa leuba o goroga Josefa o ne a tsholelwa bana ba babedi ba basimane, ba Asenathe morwadia Potifera moperesiti wa kwa One a neng a ba mo tsholela. 51 Ka jalo Josefa a raya leitobolo leina a re Manase, ka gonne, go mo nopola, “Modimo o dirile gore ke lebale matshwenyego a me otlhe le ntlo yotlhe ya ga rre.” 52 Mme a raya wa bobedi leina a re Eferaime, ka gonne, go mo nopola, “Modimo o dirile gore ke ungwe mo lefatsheng la patikego ya me.”
53 Mme dingwaga tse supa tsa letlotlo tse di neng tsa rena mo lefatsheng la Egepeto kgabagare tsa khutla, 54 mme dingwaga tse supa tsa leuba tsa simolola go tla, fela jaaka Josefa a ne a buile. Mme leuba la nna teng mo mafatsheng otlhe, mme go ne go fitlhelwa dijo di le teng mo lefatsheng lotlhe la Egepeto. 55 Labofelo lefatshe lotlhe la Egepeto la simolola go bolawa ke tlala mme batho ba simolola go goela kwa go Faro ba batla dijo. Mme Faro a raya Baegepeto botlhe a re: “Yang kwa go Josefa. Le fa e le eng se a se lo rayang, lo se dire.” 56 Mme leuba la rena mo godimo ga lefatshe lotlhe. Mme Josefa a simolola go bula dipolokelo tsotlhe tsa dijo tsa ditlhaka tse di neng di le mo gare ga bone a bo a rekisetsa Baegepeto, e re ka leuba le ne le itsetsepetse mo lefatsheng la Egepeto. 57 Mo godimo ga moo, batho ba lefatshe lotlhe ba ne ba tla mo Egepeto ba tla go reka mo go Josefa, ka gonne leuba le ne le itsetsepetse mo lefatsheng lotlhe.

robotstxt: allowed

filter: keep


text:
O ka Fenya go Boifa Loso Jang?
Karabo ya Baebele
Re dira sentle fa re boifa loso jaaka mmaba re bo re dira se re ka se kgonang go itshireletsa. (1 Bakorintha 15:26) Le fa go ntse jalo, go boifa loso mo go theilweng mo maakeng kgotsa mo tumelobotlhoding go dira gore batho ba nne mo “botlhankeng botshelo jotlhe jwa bone.” (Bahebera 2:15) Go itse boammaaruri go tla dira gore o se ka wa boifa loso ka tsela e e feteletseng, e leng poifo e e ka dirang gore o se ka wa itumelela botshelo.—Johane 8:32.
Boammaaruri ka loso
Baswi ga ba itse sepe. (Pesalema 146:4) Ga o a tshwanela go boifa gore o tla utlwa botlhoko kgotsa gore o tla utlwisiwa botlhoko fa o sena go swa ka gonne Baebele e tshwantsha loso le boroko.—Pesalema 13:3; Johane 11:11-14.
Baswi ba ka se re utlwise botlhoko. Tota le baba ba ba neng ba le kotsi ga ba na “maatla mo losong.” (Diane 21:16) Baebele ya re “letlhoo la bone le lefufa la bone di setse di nyeletse.”—Moreri 9:6.
Fa re swa, seo ga se reye gore go fedile gotlhelele ka rona. Modimo o tla tsosa batho ba ba suleng.—Johane 5:28, 29; Ditiro 24:15.
Modimo o re solofetsa gore go tla nna le nako e ka yone ‘loso lo tla bong lo seyo.’ (Tshenolo 21:4) Fa Baebele e bua ka nako eo ya re: “Basiami ba tla rua lefatshe, mme ba tla aga mo go lone ka bosakhutleng,” ba sa boife gore ba tla swa.—Pesalema 37:29.


text:
KOKOANO YA SEMMUSO YA YUNIBESITI
Ka ga rona
Kokoano ya Semmuso ya Yunibesiti e tsenelwa ke mongwe le mongwe yo o nang le dikirii kgotsa dipoloma go tswa kwa YBB kgotsa ditheo tse di neng di le teng pele ga yone, mmogo le ke maloko otlhe a ga jaanong a e leng badiri ba leruri ba Yunibesiti. Ke setlamo sa semolao sa YBB, mo go rayang gore molao wa Yunibesiti o se tsaya e le karolo ya thulaganyo ya semmuso ya bolaodi. Boikaelelo jwa Kokoano ya Semmuso ya Yunibesiti ke go ela tlhoko gore dilo di tsamaya sentle mo YBB ka go sireletsa leina la yone, ditlwaelo tsa yone le dilo tse e kgatlhegelang go di dira, le go letlanya Yunibesiti le maloko a yone. Kokoano ya Semmuso ya Yunibesiti e emelwa ke Lekgotla la Yunibesiti, le le laolang YBB, mme gape e dirisana gaufi thata le mafapha a mangwe a a jaaka Mokgatlho wa Baithuti ba Maloba o o rotloetsang tirisanommogo fa gare ga Yunibesiti le baithuti ba maloba.
Tsweetswee tobeta fano go buisa karolo e e reng Molao wa YBB o o buang ka Kokoano ya Semmuso ya Yunibesiti (leba ditsebe 25 – 27).


text:
Re ka Bona Kae Dikarabo Tsa Dipotso Tse di Botlhokwa ka Botshelo?
A re ka bona dikarabo mo . . .
saenseng?
filosofing?
Baebeleng?
MOKWADI MONGWE WA BAEBELE O NE A RAYA MODIMO A RE
“Ntira gore ke tlhaloganye . . . Lefoko la gago ke boammaaruri.”—Pesalema 119:144, 160, Thanolo ya Lefatshe le Lesha.
Baebele e araba dipotso tsa batho ba le dimilionemilione.
A o ka rata go nna mongwe wa bone?
Web site ya jw.org/tn e ka go thusa.
BALA tshedimosetso eno mo Internet
LEBELELA dibidio tse di theilweng mo Baebeleng
ITSEELE dikgatiso tseno
KE EFE YA DIPOTSO TSENO TSE DI BOTLHOKWA E E GO AMANG THATA?
Bona dikarabo tsa Baebele tsa dipotso tseno mo jw.org/tn.
(Ya kwa DITHUTO TSA BAEBELE › DIKARABO TSA DIPOTSO TSA BAEBELE)


text:
Motse wa Ramotswa
Ramotswa ke motse yo o mo kgaolong ya borwa-botlhaba ya Botswana, mo borwa-bophirima jwa toropokgolo ya Gaborone. Palo ya batho e ne e le 20,680 ka ngwaga wa 2001 ka palo batho.[1] Motse mogolo wa BaLete, ba ba neng ba tswa mo morafeng wa Nguni.
Ramotswa o nale madirelo a a silang korong. Motse o gape o nale madirelo a a dirang ditshitswana.
Kgosi Mosadi Seboko wa Ramotswa ke ene mme wa ntlha go direla e le kgosi mo Botswana. Mme Seboko o tsere maemo a e le memedi wa motse gape le kwa Ntlong ya Dikgosi morago ga kgaitsadie Kgosi Seboko II a sena go tlhokafala ka ngwaga wa 2000. Bolengteng jwa gagwe kwa ntlong ya dikgosi e nnile phenyo e kgolo ya ditshwanelo tsa bo Mme mo borwa jwa Aferika.
Motse o o gaufi wa Otse o nale sekolo sa Moeding College, se se neng sa simolodisiwa ke barongwa ba ga Mmamosadinyana gape e le sekolo sa ba ba nang le bogolo se se eteletsweng pele ke Campbill Rankoromane Community educational center. Setlhopha sa Police XI, bafenyi ba Botswana Premier League ba ngwaga wa 2006, ba ikaegile kwa Otse.
Seemo sa loapi se mololo, ditlhare le ditlhatshana ke tsa savanna. Bontlha bongwe jwa lefatshe bo a lemiwa fela mme gae selekanyo sa dipudi le dinku di fetlile selekanyo.
Contents
Badiri ba Ipelegeng ba tla tirong ba nole bojalwa[baakanya | edit source]
Mothusa modulasetilo wa komiti ya ditlhabololo tsa motse wa Ramotswa, Rre Condrad Mogorosi, a re o tshwenngwa ke badiri ba lenaneo la Ipelegeng ba ba tlang tirong ba itshietse bojalwa.O boletse jalo mo phuthegong ya kgotla bosheng, a re badiri bao ga ba tle ka nako mo tirong, ba a lofa kgotsa ba robala ka fa tlase ga ditlhare ka nako ya tiro. Rre Mogorosi o kopile badiri bao go tsaya lenaneo la Ipelegeng ka tlhoafalo.Mo go tse dingwe, Rre Mogorosi o boletse fa a setse ka ntlo e le nngwe fela e ba sa e tsenyang motlakase. A re ba lemile mmidi mo tshingwaneng ya merogo ya sekole sa Magopane, mme mathata ba tshwenngwa ke dipodi. Rre Mogorosi a re ba na le ditafole le ditilo tse ba di hirisang. Mogolwane mo lephateng la ditsela, Rre Segale Kgari, a re ba kgaotse tiro ya kago ya ditsela dingwe mo motseng ka ntata ya tlhaelo ya madi.Rre Kgari o boletse fa ba ne ba thapile badiri ba Ipelegeng gore ba reme tsela, mme ga go na tema epe e e supang gore ba dirile dikgwedi tse tharo. O boletse fa madi a ba nang le one e le a go baakanya matshwao le ditsela tse di leng teng fela. E rile a tswa la gagwe, mmaboipelego wa kgaolo eo mme Kgalalelo Joao, a kopa batsadi go tlhokomela bana. Mme Joao o kopile batsadi go tsaya thuto ya bana ka tlhoafalo, a re fa ba sa kgone go duelela bana kwa sekoleng, ba kope thuso mo go bone ngwaga o simologa.
Bamalete ba farologana ka megopolo[baakanya | edit source]
Ba ga Malete ba tlhaloseditse mopalamente wa borwa botlhaba borwa, Rre Odirile Motlhale gore ga ba dumalane gotlhelele le tsetlana e e mo molao kakanyetsong wa tsa magae wa gore banni ba magae ba kgethele ditsha tsa bone tsa malapa le masimo.Rre Motlhale o tlhaloseditse Balete fa e tlaa bo e le lekgetho le le tshwanang le le le duelwang ke banni ba ditoropo, le duelelwa go tseelwa matlakala mo malapeng, go tshubelwa dipone tsa mekgwatha ga mmogo le go kgophelwa metsi a a leswe.Balete ba buile jalo mo diphuthegong tsa kgotla tse Rre Motlhale a neng a di tshwere kwa Otse, Mogobane le Ramotswa, bosheng.Ba tlhalositse fa bontsi jwa bone mo magaeng ba sa bereke ka jalo ba apesitswe ke lehuma.Ba re go ka nna bokete gore ba duelele ditsha tsa bone le ntswa bontsi jwa bone ba santse ba palelwa ke go di tlhabolola. Ba kopile mopalamente gore a kope tona wa dikgaolo, Rre Lebonaamang Mokalake gore bogolo ba duedise ditsha tsa dikgwebo ka tsone beng ba tsone ba na le dipoelo.E ntse e le mo go one molao kakanyetso o, banni ba ganne gape tsetlana e e fang tona dithata tsa go phatlalatsa khansele fa a bona tsamaiso ya yone e sa lolama.Mo godimo ga moo, tsetlana e, e fa tona thata ya go kganela makhanselara go fuduga mo diphathing tsa bone ba ya kwa go tse dingwe ka maemo a bone.Tsetla e, Rre Motlhale a re e tlhalosa gore fa mokhanselara a batla go fudugela kwa phathing e nngwe a ithole marapo go bo go tlhophiwa gape.Fa ba ntsha maikutlo le megopolo ya bone, e e neng e farologane ka tsetlana e, bangwe ba supile fa ba se na mathata le gore mokhanselara a fuduge ka maemo a gagwe ka ba tlhophela motho bokgoni jwa gagwe e seng phathi.
Ba bangwe bone ba re ba eletsa gore pele ga mokhanselara a fudugela kwa phathing e nngwe a rerise batlhophi ba gagwe, fa ba bangwe bone ba ne ba re ga ba dumalane le gore mokhanselara a fuduge ka maemo a gagwe ba re a ithole maemo go bo go iwa ditlhophong gape.Bontsi jwa batho ba ganne gape le molawana wa HIV/AIDS o Rre Motlhale a ba tlhaloseditseng fa o sa letlelele magolegwa a batswakwa a a mo dikgolegelong tsa Botswana go fiwa diritibatsi tsa mogare wa HIV le dikhondomo.Ba tlhalositse fa molawana o o kgetholola ka gore mo go one Rre Motlhale a re ga o letlelele bomme ba batswakwa ba ba imisitsweng ke Batswana go inaakanya le lenaneo le le thusang go thibela mogare wa HIV go tswa mo go mmangwana go fetela kwa leseeng.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145459/http://www.cso.gov.bw/html/census/dist20_30_31.html. Retrieved 2008-02-04.
- "Botswana: Kgosi ya ntlha ya mme e amogelwa" (September 3, 2003), IRINnews.org
Coordinates: 24°52′S 25°49′E / 24.867°S 25.817°E
Template:Botswana largest cities
[[Category: Mafelo a a nang le batho ba bantsi mo Botswana]]


text:
Lefelo la diphologolo la Khutse
(This page's format needs to be reviewed. You can help by editing it.) Lefelo la diphologolo la Khutse ke lefelo la boitapoloso mo Botswana.Lefelo la diphologolo la Khutse ke lone le le ratiwang thata ke baeng ba toropokgolo ya Gaborone, ka ebile le le gaufi le yone.selekanyo sa dikhilomithara tse di makolo a mabedi le masome a mane di isa Batsamai kana Bajanala ko mafelong a a rategang jaaka metse ya kgaolo ya Kalahari,go balelwa le motse mogolo o go gorosang kwa Kalahari ebong Molepolole[1].
Contents
Mosola wa lefelo diphologolo[baakanya | edit source]
Lefelo le le gaufi fela thata le Makgobokgobo a Okavango ka jalo dipholologolo ka nako ya pula e tshologa di kopanela teng go oketsa palo ya tsone mme di boe gape do tshola tse dingwe mme se se tlise koketsego ya bojanala.Makgobokgobo a tumile segolo jang ka diphologolo tsa one. Bojanala mo lefelong le bo akaretsa thata go bogela le go kapa ditshwantsho tsa diphologolo le matlotlo a mangwe a tlholego.Letsomo le le laolwang le go tshwara ditlhapi le tsone ke dingwe tsa tse di dirwang. Go nale mefuta e ka nna lekgolo le lesome le bobedi (112) ya diphologolo tse di amusang, mme bontsi jwa diphologolo tse ke tsone tota tse di okang bakjanala.
Mafelo a bogorogelo a baeng[baakanya | edit source]
Khutse o nale mafelo a a palonyana a go ka gorogelang baeng,mafelo a a fa boroko, dijo le gone go bontsha baeng diphologolo mo sekgweng.Khutse o raya "lefelo le motho a ka namang maoto a iketle a ja a bo a nwa", mme ebile batho ba boe ba lalediwa go nwa ba bo ba ja ka mo go pharologanyo le ga mafatshe a mangwe.
Dikago tse di agilwe ka mokgwa wa Se Aferika, Khutse Lodge gantsi ba rata go bontsha baeng diphologolo tse di leng teng mo mafelong a a mabapi mme ba boe ba ba kopanya le batho ba morafe wa Sesarwa. Lefelo le le butswe ka ngwaga wa 2003 ,ebile lefelo le la bogorogele le nale mantlo a borobalo a le masome a mabedi le bone.Mantlo a a agilwe ka bonokopila jo bo jesang matlho monatle,mo teng ga ntlo ngwe le ngwe moeng o fitlhela sepe se a se tlhokang[2].
Letso la batho ba ba mabapi le Khutse[baakanya | edit source]
Bontsi jwa merafe e e nnang mo mafelong a a mabapi ke ya Basarwa le Kgalagadi,ke bone tota banni ba ba tlholegang mo lfelong le.Dilo tsa bone tse di betlilweng le tse di bopilweng gantsi di rekisiwa teng fa,se se kgatlha bajanala fa ba etetse lefelo le.Dingwe di rekisetswa Khutse Lodge go dirisiwa go kgabisa.Merafe e ka bobedi e utlwan fela thata le go dirisanya le batho ba merafe e sele ebile ba nale nako e ba rutang bajanala ka difikantswe tsa lefelo la bone.Banni ba lefelo le ke batsomi,seo ke sone se ba tshelang ka sone mme ebile ba dirisa mefutla e le mentsi ya go tsoma.Ba itse go dupa diphologolo fa ba ile go tsoma[3]
Dikgoge tsa kwa ntle[baakanya | edit source]
Khutse Game Reserve Khutse Kalahari Lodge
Dipadi tse dingwe[baakanya | edit source]
Template:National Parks of Botswana


text:
Maun
Maun ke toropo ya Ngamiland. Maun ke Motse mogolo wa bokone bophirima lefelo le le itsegeng ka leina la Ngamiland mo Lefatsheng la Botswana. Motse wa Maun o na le batho ba ka tshwara dikete tse makgolo a matlhano.Dipalo tse di dirwa ke merafhe ee farologanyeng e fitlhelwa gone mo motseng wa Maun.
Contents
Banni ba Motse wa Maun[baakanya | edit source]
Merafe ya motse wa Maun e akaretsa batawana ba ba tshwereng se tilo sa bogosi jwa motse wa Maun, Bayei,Basarwa le Banbukushu. Go tswa go lowe kgosi ya motse wa Maun e tswa mo morafeng wa Batawana. Kgosi ya ntlha Ya motse wa Maun e ne ele Letsholathe II, yo irileng go thokafaleng ga gagwe go tse ngwana wa gagwe e bong Tawana Moremi. Kgosi Tawana Moremi o tshwareletswe bogosi ke kgeetsedie e bong Kealitile Moremi.
Tsela e go tshelwang ka yone mo Maun[baakanya | edit source]
Maun ke lengwe la mahelo aa humileng ka ditsatholego mo lefatsheng la Botswana. Banni ba motse wa Maun ba tshela ka go lema go tswa bogologolong. Merafhe ya Bayei, Batawana ke batho ba ba digogang ko pele mo temong. Dijo tse di lemiwang di akaretsa magapu, maraka, mabele, mmedi le tse dingwe. E ke tsela e batho ba itirelang dijo ka teng. Go lema go dirwa fela ka paka ya dipula ee simolong ngwaga o ya fifing. Di dirisiwa tsa temo di akaretsa dikgomo, ditonki le megoma. Bosêng batswana ba motse wa maun ba lema ka terekere ga bangwe ntse ba tshwere mo mokgweng wa maloba.
Godimo ga moo batho ba motse wa Maun ke barui ba dikgomo, ke ka mong motse wa Maun ele mengwe ya metse ee nang le dikgomo tse dintsi mo lefatsheng la Botswana. Thuo mo motseng o ga se ya kgomo hela ke ya leruo lotlhe ka kakaretso ebong dipodi, dihutshane,dipitse le ditonki hela jalo. Leruo le lone fela jalo ke motswedi wa dijo jaaka batho ba bona masi mo dkgomong le dipodi ke sa lebale le nama.
Ditsatholego[baakanya | edit source]
Mo motseng go fitlhelwa mantle entle a tholego a akaretsa mefuta ya dithare tse di farologanyeng jaaka dithare tsa maungo ebong motshaba, motsetsentsela, moroja, moretologa le tse dingwe tse dintsi. Le dithare tse di jewang ke leruo fela jalo le majang a a farologanyeng. Gona le losika la dithare tsa mengana ebong mogotho, mongana le mosu. Mefuta ya bojang e akaretsa phoka, mokakama le e mengwe. Motse wa Maun o kgabile ka motswedi wa metsi aa elelang ebong noka ya thamalakane ee tisang botshelo mo motseng wa Maun.
Bojanala Mo Maun[baakanya | edit source]
Motse wa Maun o tumile thata ka go nna kgoro ya bojanala mo Lefatsheng la Botswana, Maun ke motse o ditsela di nna mafaratlhatlha teng. Ka gore bajanala ba feta ka Maun goya Okavango Delta ga mmogo le bo Chobe National Park le mafelo a mangwe jalo jalo. Maun o le mafelo a a amogelang bajanala aa maemo a ntlha jaaka bo Sedie hotel, Maun Lodge, Rileys hotel, Kamanga Lodge le amangwe ke ka nankolo a ka tatsa tsebe e.
Thamalakane River[baakanya | edit source]
Noka ya Thamalakane e bonwa mo lefatsheng la Botswana mo Africa mo motseng wa Maun kwa bofelong jwa borwa jwa makgobokgobong a Okavango. Noka ya Thamalakane ke mengwe ya metswedi ya noka ya okavango. Noka ya Thamalakane e nale diphologolo tsa metsi e bong dikwena,dikubu le dithapi. Noka thamalakane ke ngwe ya ditsatholego tse e leng tsone di o kang bajanala go tla mo motseng wa maun. Noka e ke yone e tlokafatsang matshelo a banni ba motse wa Maun ka e ba thamela ditiro gape e ba thusa ka dithapi le Tswii ka ele dingwe tsa dijo tse ba tshelang ka tsone,Banni ba Maun ba dirisa noka e go itlhabisa phefo ka nako ya thamalakane.
Dikolo tse di fithelweng mo motseng wa Maun[baakanya | edit source]
Mo motseng wa maun go nale dikolo dile mmalwa tse di fithelweng mo motseng o. Go fithelwa dikolo ka go farologana mo motseng o tsa dithuto (primary schools) tse di potlana le tse di fa godingwana (juniour schools) le tse di tlhagolelang tsela goya ko bo godingwana (senior schools) le tsa bo mma dikolo (univesities) le tsa ithutelo tiro ya diatla. Dikolo tse di potlana tse di fithelwang teng ke tse di latelang Bonatla,Mathiba,letsholathebe,moremi,Botshwelelo,sekgoma,Boyei,Matola bontsi jwa dikolo tse di reeletswe ka maina a dikgosi ko ntle ga dile tharo e bong Bonatla,Matola le Boyei.
Moepo wa Maun[baakanya | edit source]
Moepo wa maun o fithelwa mo motsaneng o mabapi le maun o bitswana Toteng o sekgele sa dikilomethara dile masome a marataro le borataro go tswa mo motseng wa maun.


text:
A o Ka Rata go Itse Boammaaruri?
Boammaaruri ka eng? Ka dingwe tsa dipotso tse di botlhokwa go gaisa tsotlhe tse batho ba ipotsang tsone. Gongwe o kile wa ipotsa dipotso tse di jaaka tseno:
- A ruriruri Modimo o amega ka rona?
- A dintwa le pogo di tla tsamaya di fela?
- Go direga eng ka rona fa re swa?
- A go na le tsholofelo nngwe ka baswi?
- Nka rapela jang gore Modimo a utlwe dithapelo tsa me?
- Nka bona jang boitumelo mo botshelong?
O ne o ka senka kae dikarabo tsa dipotso tseno? Fa o ne o ka ya kwa dilaeboraring kgotsa kwa mabenkeleng a dibuka, o ne o ka nna wa fitlhela diketekete tsa dibuka tse di ipolelang gore di na le dikarabo tsa dipotso tseno. Le fa go ntse jalo, gantsi dibuka tseno di a ganetsana. Dingwe tsa tsone di bonala di thusa gone jaanong, mme go ise go ye kae di felelwa ke nako di bo di tlhabololwa kgotsa di tseelwa maemo ke tse dingwe.
Le fa go ntse jalo, go na le buka nngwe e e nang le dikarabo tse di ka ikanngwang. Ke buka e e nang le tshedimosetso e e boammaaruri. Jesu Keresete o ne a bua jaana fa a ne a rapela Modimo: “Lefoko la gago ke boammaaruri.” (Johane 17:17) Gompieno re itse Lefoko leo e le Baebele e e Boitshepo. Mo ditsebeng tse di latelang, o tla fitlhela bontlhanngwe jwa dikarabo tsa Baebele tse di utlwalang sentle le tse di boammaaruri tsa dipotso tse di fa godimo.
A Ruriruri Modimo o Amega ka Rona?
LEBAKA LA GO BOTSA POTSO ENO: Re tshela mo lefatsheng le le tletseng bosetlhogo le tshiamololo. Madumedi a le mantsi a ruta gore ke thato ya Modimo go bo re boga.
SE BAEBELE E SE RUTANG: Modimo ga se ene a bakang boikepo. Jobe 34:10 ya re: “A go nne kgakala le Modimo wa boammaaruri go dira boikepo, le Mothatayotlhe go dira ka tshiamololo!” Modimo o ikaeletse go direla batho dilo tse di molemo. Ke gone ka moo Jesu a ileng a re ruta go rapela jaana: “Rraarona yo o kwa magodimong, a…bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:9, 10) Modimo o amega thata jaana ka rona mo a ileng a tsaya matsapa a magolo go tlhomamisa gore boikaelelo jwa gagwe bo a diragadiwa.—Johane 3:16.
Bona le Genesise 1:26-28; Jakobe 1:13; le 1 Petere 5:6, 7.
A Dintwa le Pogo di Tla Tsamaya di Fela?
LEBAKA LA GO BOTSA POTSO ENO: Dintwa di bolaya dimilionemilione tsa batho. Rotlhe re ile ra amiwa ke pogo.
SE BAEBELE E SE RUTANG: Modimo o bolelela pele gore o tlile go dira gore go nne le kagiso mo lefatsheng lotlhe. Mo Bogosing jwa gagwe, puso ya kwa legodimong, batho ga ba kitla “ba tlhola ba ithuta ntwa gape.” Go na le moo, ba tla “thula ditšhaka tsa bone ba di dira magale a megoma.” (Isaia 2:4) Modimo o tla fedisa tshiamololo yotlhe le pogo. Baebele e solofetsa jaana: “[Modimo] o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele [go akaretsa le tshiamololo le pogo tse re di bonang gompieno] di fetile.”—Tshenolo 21:3, 4.
Bona le Pesalema 37:10, 11; 46:9; le Mika 4:1-4.
Go Direga Eng ka Rona fa re Swa?
LEBAKA LA GO BOTSA POTSO ENO: Madumedi a le mantsi mo lefatsheng a ruta gore go na le sengwe se se mo teng ga motho se se tswelelang pele se tshela morago ga loso. Bangwe ba dumela gore batho ba ba suleng ba kgona go utlwisa batho ba ba tshelang botlhoko kgotsa gore Modimo o atlhola batho ba ba bosula ka go ba tlhokofatsa ka bosakhutleng mo diheleng tsa molelo.
SE BAEBELE E SE RUTANG: Fa motho a swa, ga a tlhole a le gone. Moreri 9:5 ya re: “Baswi…ga ba itse sepe gotlhelele.” E re ka baswi ba sa itse sepe, ba sa utlwe sepe e bile ba sa bone sepe, ba ka se ka ba kgona go utlwisa batho ba ba tshelang botlhoko kgotsa go ba thusa.—Pesalema 146:3, 4.
Bona le Genesise 3:19 le Moreri 9:6, 10.
A go Na le Tsholofelo Nngwe ka Baswi?
LEBAKA LA GO BOTSA POTSO ENO: Re batla go tshela e bile re batla go itumelela botshelo le batho ba re ba ratang. Ke ga tlholego fela gore re tlhoafalele go boa re bona baratiwa ba rona ba ba suleng.
SE BAEBELE E SE RUTANG: Bontsi jwa batho ba ba suleng ba tla tsosiwa. Jesu o ne a solofetsa gore “ba ba mo mabitleng a kgakologelo ba tla…tswa.” (Johane 5:28, 29) Boikaelelo jwa Modimo jwa kwa tshimologong bo tla diragadiwa fa batho ba ba tsositsweng ba tla bo ba nna le tshono ya go tshela mo lefatsheng la paradaise. (Luke 23:43) Tsholofetso eno ya isagwe e akaretsa gore batho ba ba kutlo ba tla tshela ka bosakhutleng le go nna le botsogo jo bo molemo. Baebele ya re: “Basiami ba tla rua lefatshe, mme ba tla aga mo go lone ka bosakhutleng.”—Pesalema 37:29.
Bona le Jobe 14:14, 15; Luke 7:11-17 le Ditiro 24:15.
Nka Rapela Jang Gore Modimo a Utlwe Dithapelo Tsa Me?
LEBAKA LA GO BOTSA POTSO ENO: Batho ba madumedi otlhe fela ba a rapela. Le fa go ntse jalo, bontsi jwa bone bo na le maikutlo a gore dithapelo tsa bone ga di arabiwe.
SE BAEBELE E SE RUTANG: Jesu o ne a re ruta gore re tile go rapela re boaboeletsa mafoko a le mangwe. O ne a re: “Fa o rapela, o se ka wa boaboeletsa dilo di le dingwe.” (Mathaio 6:7) Fa re batla gore Modimo a utlwe dithapelo tsa rona, re tshwanetse go rapela ka tsela e a e amogelang. Gore re dire jalo, re tshwanetse go ithuta se thato ya gagwe e leng sone, mme go tswa foo re rapele go dumalana le yone. Johane wa ntlha 5:14 ya re: “Go sa kgathalesege gore ke eng se re se kopang kafa thatong ya [Modimo], o a re utlwa.”
Bona le Pesalema 65:2; Johane 14:6, 14; le 1 Johane 3:22.
Nka Bona Jang Boitumelo mo Botshelong?
LEBAKA LA GO BOTSA POTSO ENO: Batho ba le bantsi ba dumela gore madi, go tuma kgotsa go nna montle ke tsone dilo tse di tla dirang gore ba itumele. Ke sone se ba gagamalela dilo tseno—mme ka maswabi seo ga se dire gore ba bone boitumelo joo.
SE BAEBELE E SE RUTANG: Jesu o ne a tlhalosa selo se se dirang gore motho a nne le boitumelo fa a ne a re: “Go itumela ba ba tshwenyegang ka se ba se tlhokang semoyeng.” (Mathaio 5:3) Re ka bona boitumelo jwa mmatota fa fela re tsaya dikgato go kgotsofatsa selo sa botlhokwa go gaisa tshotlhe tse re nang le tsone—keletso ya go itse boammaaruri ka Modimo le se a se ikaeletseng ka rona. Boammaaruri joo bo bonwa mo Baebeleng. Go itse boammaaruri joo go ka re thusa go lemoga dilo tse tota e leng tsa botlhokwa le tse e seng tsa botlhokwa. Fa re letla boammaaruri jwa Baebele go kaela ditshwetso le dilo tse re di dirang, seo se tla dira gore re nne le botshelo jo bo kgotsofatsang.—Luke 11:28.
Bona le Diane 3:5, 6, 13-18; le 1 Timotheo 6:9, 10.
Dintlha tseno ke bontlhanngwe fela jwa dikarabo tsa Baebele tsa dipotso tse thataro tse di fa godimo. A o ka rata go itse mo go oketsegileng? Fa o le mongwe ba batho ba ba “tshwenyegang ke se ba se tlhokang semoyeng,” ga go pelaelo gore o tla rata go itse mo go oketsegileng. O ka tswa o na le dipotso tse dingwe tse o ipotsang tsone, tse di jaaka: ‘Fa e le gore Modimo o amega ka rona, ke eng fa a letleletse bosula le pogo e e kana kana go tswelela ka dingwagangwaga? Nka tokafatsa jang botshelo jwa lelapa la me?’ Baebele e na le dikarabo tse di kgotsofatsang tsa dipotso tseno le tse dingwe tse dintsintsi.
Le fa go ntse jalo, batho ba le bantsi ba okaoka go senka dikarabo mo Baebeleng. Ba e tsaya e le buka e kgolo e ka dinako tse dingwe go leng thata go e tlhaloganya. A o ka rata go thusiwa go bona dikarabo mo Baebeleng? Basupi ba ga Jehofa ba na le didirisiwa tse pedi tse di ka go thusang.
Sa ntlha, ke buka ya Totatota Baebele e Ruta Eng? e e diretsweng go thusa batho ba ba tshwaregileng thata go bona dikarabo tsa Baebele tse di utlwalang sentle tsa dipotso tse di botlhokwa. Sedirisiwa sa bobedi ke thulaganyo ya mahala ya thuto ya legae ya Baebele. Mongwe wa Basupi ba ga Jehofa yo o tshwanelegang go ruta Baebele yo o nnang mo lefelong la lona, a ka tla kwa legaeng la gago kgotsa kwa lefelong le le go tshwanetseng mme a dirise nako e khutshwane beke le beke go tlotla le wena ka Baebele. Dimilione tsa batho mo lefatsheng lotlhe di solegetswe molemo ke thulaganyo eno. Bontsi jwa bone bo ile jwa swetsa jaana ka boitumelo: “Ke bone boammaaruri!”
Ga go sepe se se ka bapisiwang le letlotlo leno le legolo. Boammaaruri jwa Baebele bo re golola mo tumelabotlhoding, mo go tlhakanngweng tlhogo ke maaka le mo poifong. Bo re thusa go nna le tsholofelo, boikaelelo le boipelo. Jesu o ile a re: “Lo tla itse boammaaruri, mme boammaaruri bo tla lo golola.”—Johane 8:32.


text:
Motsana wa Satau
Satau ke motsana yo mo kgaolong ya bokone bophirima jwa Botswana. O mo ntlheng ya botlhaba jwa kgaolo, e e neng e itsege ka leina la Chobe pele ga ngwaga wa 2001. Motsana wa Satau o na le sekole se se potlana le poso. Mo palo Batho ka ngwaga wa 2001, dipalo tsa batho kwa motseng wa Satau e ne e le makgolo a bosupa le masome a mararo. Motsana oo wa Satau o itsege thata ka ngwao ee tiileng ya Seperu
This is an excerpt from the article Motsana wa Satau from the Wikipedia free encyclopedia. A list of authors is available at Wikipedia.


text:
Ke Eng fa lo Tsamaya ka Ntlo le Ntlo?
Jesu o ne a laela balatedi ba gagwe gore ba “
dire batho ba ditšhaba tsotlhe barutwa.” (Mathaio 28:19, 20) Fa Jesu a ne a roma barutwa ba gagwe ba pele, o ne a ba laela go ya kwa magaeng a batho. (Mathaio 10:7, 11-13) Morago ga loso lwa ga Jesu, Bakeresete ba lekgolo la ntlha la dingwaga ba ne ba tswelela ba anamisa molaetsa wa bone “
phatlalatsa le ka ntlo le ntlo.” (Ditiro 5:42; 20:20) Re etsa sekao sa Bakeresete bao ba pele mme re lemogile gore bodiredi jwa ntlo le ntlo ke tsela e e molemo ya go fitlhelela batho.


text:
Mahalapye
Mahalapye ke motse mo kgaolo mo e e mo legareng la Botswana. Motse o o fitlhelwa mo tseleng e kgolo go di gaisa ya A1 ee simololang go tswa ko Ramatlabama go felela ko Ramokgwebana . Dikgotla tse di ka fitlhelwang mo Mahalapye ke; Botalaote, Madiba, Flower Town, Boseja, Bokaa, Thomadithotse,Tshikhinyega, Mowana, Dilaene. Motse o o dikaganyeditswe ke metse ya Shoshong mo bo phirima tsatsi,Palapye ko bokone.
Ditlhabololo Tsa Motse[baakanya | edit source]
E rile mo bosheng dikago tsa sepatela le sepodise tsa mahalapye di ne tsa fudusediwa kwa bophirima jwa motse oo, kwa Parwe gaufi le letamo .
DIKOLO[baakanya | edit source]
Motse o, o na le dikole tse di mmalwa, tse di potlana di le lesome le boraro, tse dikgolwane dile tlhano le se setona se le sengwe.
Tse di Potlana[baakanya | edit source]
- Saint James
- Saint Patrick
- Tamocha
- Mokubatse
- Xhosa
- Tshikinyega
- Nthompe
- Leetile
- Ngakayagae
- Fredricks Maherero
- Mokubatse
- FlowerTown
- Mahalapye


text:
Motsana wa Mogonono
Mogonono ke motse yo mo kgaolong ya Kweneng e e mo Botswana. Motsana o dikhilomethara tse di lesome go tsweng bogareng jwa motse wa Molepolole, go bapisa tsela ya Molepolole–Letlhakeng , gape o nale sekolo se se potana. Palo ya batho e ne e le makgolo a mabedi le motso ka palo batho ya ngwaga wa 2001.[1]
Contents
Leruo le senyetsa banni ba Mogonono[baakanya | edit source]
Molemisi wa kgaolo ya Mogonono, Mme Noma Selawe o gakolotse balemi ba masimo a a mo tikologong ya motse oo go ya go ikuela mabapi le barui ba diruiwa tsa bone di ba jelang dijwalo.Mme Selawe o ne a bua mo phuthegong ya kgotla ya mopalamente wa kgaolo ya Letlhakeng botlhaba, Rre Lika Kably kwa motseng oo.A re go dira jalo go ka dira gore go itsewe botoka se se bakileng gore molemi a tlhoke go bona thobo, a tlatsa ka gore gape go botoka gore go tlhokomelwe masimo fela thata, go agelelwe masimo ka terata kgotsa matlhaku a a tiileng, go tlhagolelwe dijwalo nako e sa le teng gore di gole di sa lwele dikotla le mhero.Le fa go ntse jalo, Mme Selawe o ne a bolela fa go nnile le tlhaelo e kgolo ya digogi tsa temo mo kgaolong eo, mabaka e le go senyega ga ditshukudu tsa temo tse pedi tsa puso tse di neng di isitswe koo go thusa go lema.O ne a kopa balemi go intsha kwa morago ka go itemela ka ditonki le dikgomo go thusa ditshukudu tsa temo tse di leng teng tsa beng go tila go tswalelwa kwa ntle.E ne e rile a a fa pego, modulasetilo wa komiti ya ditlhabololo, Rre Tirelo Ramoroka, a bolelela mopalamente gore ga ba tsosiwe ke leruo le le jang masimo go rata le go kgona.
Rre Ramoroka a re le fa go na le balemi ba ba sa agelelang masimo a bone mo go lekaneng, fela le ba ba itekileng, ba ageletse ka mashetla ba ntse ba jelwa fela.Mo go tse dingwe, Rre Ramoroka o ne a bolela fa ba tsweletse sentle ka mananeo a Ipelegeng.E ntse e le ka lone letsatsi leo, mopalamente o ne a tshwara phuthego kwa masimong a Mosinki kwa batho ba teng le bone ba neng ba ikuela ka go jelwa dijwalo ke leruo.Ba re bone ba kgona go laola leruo la bone, mme bothata ke leruo la batho ba ba kopileng go ruela koo le le sa disiweng gotlhelele.Banni bao, ba ba neng ba bua ba tshwenyegile fela thata, ba kopile mopalamente Kably go ba tswa thuso ka bone ba tlhotswe.Mo go tse dingwe, banni ba ne ba kopa go thusiwa ka kokelwana ya koloi e e etelang kwa masimong a bone, ba ngongorega ka go sokodisiwa ke go lata bongaka kgakala kwa Molepolole.Gape ba ne ba lela ka go tlhoka ditsela kwa masimong, mme ba ikopela lenaneo la ipelegeng gore ba kgone go kopa go ithemela ditsela ka lone.Fa a akgela, mopalamente Kably o ne a kopa balemi go emela masimo a bone ka dinao, ba a tlhokomele ka tlhoafalo gore a tsoge a ba tshedisitse, a ba ntshitse mo botlhoking.O ba akgoletse go sa ipone tsapa ba itemela ka digogi tsa bone morago ga go lemoga fa ditshukudu tsa temo di tlhaela ka ba ne ba ka tlolwa ke letsema, a tlatsa ka gore se ba se dirileng se sentle fela thata ka gape ba tlaa kgona le gone go ikamogelela madi a bolemo.Ka dikgomo tse di senyang mo masimong, mopalamente Kably o boletse fa go dira jalo e le go supa lenyatso mo baleming ga beng ba leruo le le senyang, ka jalo a kopa balemi go ya go ikuela kwa go kgosi kgolo ya Mokwena.
Borukhuthi jo ba jeseng diwelang mo Mogonono le metse ya mabapi[baakanya | edit source]
Banna ba le bararo ba tshwerwe ke mapodisi a Molepolole ka dinama tsa diphologolo tsa naga.Mogolwane wa mapodisi mo Molepolole, Rre Andrew Bosilong a re ba tshegeditse banna ba le bararo fa ba bangwe ba le bane ba santse ba ineile naga .A re banna bao ba tshwerwe bosheng kwa masimong a Mogonono mapodisi a sena go longwa tsebe ke batho bangwe, mme ba fitlhelwa ba bolaile ditholo di le tharo le dinoko tse pedi.Rre Bosilong a re banna bao ba tlaa isiwa fa pelega lekgotla la ga mmakaseterata mo Molepolole go ya go arabela molato oo.A re dinama tsa diphologolo tseo tsone di santse di le kwa go ba lephata la diphologolo gone mo Molepolole.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145459/http://www.cso.gov.bw/html/census/dist20_30_31.html. Retrieved 2008-02-10.
Template:Kweneng District Coordinates: 24°22′48″S 25°28′1″E / 24.38000°S 25.46694°E


text:
Motsana wa Pitseng, Botswana
Pitseng ke motsana yo o mo Botswana. O ikaegile fa gare ga toropo ya Jwaneng le Moshupa mo kgaolong ya borwa. Plo ya batho ba Pitseng e ne e le makgolo a boferabobedi le masome a matlhano mo palo bahong ya ngwaga wa 2001.[1] Mong wa motsana ebong(Kgosi) ke Mmolotsinyana Mafhoko.
Contents
Makhanselara o kopa go reresiwa[baakanya | edit source]
Makhanselara a kgaolo ya borwa a kopile puso go emisa go dira diphetogo tse di dirwang kwa polaseng ya Banyana ka gore ga e a ba rerisa.Ba ne ba ntsha dingongorego tseo kwa phuthegong ya khansele, e e neng e biditswe ke mothusa tona ya temothuo, Rre Oreeditse Molebatsi ka Mosupologo.Makhanselara a ne a supa gore a swabisitswe ke dipapatso tse di ntshitsweng mo bosheng tsa go hirisa lefatshe la selekanyo sa diakere di le lesome mo polaseng eo ba sa rerisa bagolwane ba kgaolo jaaka kgosikgolo le one makhanselara.
Ba ne ba supa gore bontlha bongwe jwa polase eo, jwa sekidi sa diekere di le 22 0000, bo mo kgaolong ya ga Ngwaketse, ka jalo ba bona go tshwanetse gore go rerisiwe kgosikgolo ka lefatshe la bone.Mokhanselara wa ntlha go akgela e ne e le Kenalemongwe Mopipi wa Ranaka, a supa gore jaaka lephata la ditsha le la kaboditsha la ga Ngwaketse le bapaditse ditsha tseo mo dipampiring ka go farologana, go supa gore ga go na puso ya batho ka batho. Mokhanselara Abram Dibeela wa Pitseng le ene o ne a tlatsa mafoko a ga mokhanselara Mopipi ka gore ga a itumedisiwe ke se se dirilweng.
Ba ntsha mafatlha a bone[baakanya | edit source]
Mokhanselara wa Lotlhakane West, Rre Obakeng Modisaotsile, o ne a supa gore thulaganyo e e tlaa solegela molemo balemibarui ba ba itsholetseng fela.
Mokhanselara Lentswe Mosanako wa Moshupa East, ene o ne a ngongorega ka gore kgaolo ya borwa e boleletswe gore ga e sa tlhole e na le lefatshe le le ka dirisediwang dipolase, o makatswa ke gore puso e bo e tsere tshwetso e. O ne a supa gore ka ntlha ya tlhaelo ya lefatshe, balemibarui ba kgaolo ya gagwe ba paletswe ke go dirisa mananeo mangwe a puso a a ka ba solegelang molemo. O ne a solofetse gore ba tlaa bona sengwe mo polaseng ya Banyana, gore ba tle ba akole mananeo jaaka Batswana ba bangwe.E rile fa a ntsha la gagwe, modulasetilo wa khansele ya borwa, Rre Leach Tlhomelang, a re “go mo pontsheng” gore therisano ga e a dirwa jaaka makhanselara a bolela.O ne a supa gore dingongorego tsa makhanselara a di ntshang di supa gore batlhophi ba bone ga ba a itumela mme a kopa gore go emisiwe mogopolo wa go bapatsa go hirisa lefatshe leo.
Le fa go ntse jalo, mothusa tona o ne a supa gore dikakgelo tsa makhanselara di supa gore di ka tswa di tsamaile bogole golo gongwe. O ne a bolela gore o tlaa isa dingongorego tsa bone kwa bagolwaneng gore ba sekaseke kgang e.Rre Molebatse, yo e leng mopalamente wa Tswapong borwa, o ne tlhalosetsa makhanselara gore dipapatso tse di ntshitsweng ga se tsa go rekisa lefatshe, ke tsa go le hirisa gore balemibarui gore ba oketse thobo ka gore seemo sa yone se kwa tlase.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: Ngwaketse Census District". 2001 Population and Housing Census. Central Statistics Office of Botswana. http://www.cso.gov.bw/index.php?option=com_content&task=view&id=150&Itemid=97. Retrieved 27 November 2010.


text:
Motsana wa Maboane
Maboane ke motse yo mo kgaolong ya Kweneng e e mo Botswana. O dikhilometara tse di masome a marataro mo botlhaba jwa Jwaneng gape palo ya batho e ne e le makgolo a borobabobedi lesome le borararo mo palo bathong ya ngwaga wa 2001.[1]
Contents
Letsema le thata ka mong wa lone[baakanya | edit source]
Batswana ba kopilwe go dira ka natla go bona gore ba dira dingwe tsa ditlhabololo mo metseng ya bone.Se se builwe ke mopalamente wa Letlhakeng bophirima, Rre Maxwell Motowane jaaka a ne a buisa diphuthego mo metseng ya kgaolo ya gagwe ya botlhophi bosheng. Rre Motowane, yo e bileng e le mothusa tona wa botsogo, o ne a rotloetsa Batswana go ikemela ka dinao go itirela, a tlatsa ka gore puso e tlaa ba tsaya tema fa seemo sa itsholelo se boetse mannong.Mothusa tona a re tsholofelo ke gore banni ba motse ba itirele tse ba ka di kgonang ba seka ba baya fela mo pusong.Rre Motowane a re dilo dingwe bogologolo di ne di dirwa ka go ithaopa, mme a re mowa wa boithaopo o tshwanetse go boela.A re puso e dirile ditlamelo tsa thuto, botsogo, ditlhaeletsanyo le tse dingwe tse di thusang batho go tshela sentle, ka jalo a re tse dingwe di mo maruding a batho go na le go ema ba re ba kopile sennanne se mo lenaneong la puso.
Banni ba Maboane ba itsa go nna maoto a tshupa[baakanya | edit source]
O ne a re doholo dingwe di dirilwe puso e sena seabe sepe, mme e le boeteledipele jwa motse bo nnile le seabe go bona gore motse o a tlhabologa.Mothusa tona o ne a re fa batho botlhe ba ka tsenya letsogo mo ditlhabololong, tema e ka nna teng.O ne a akgola banni ba motse wa Metsebotlhoko ba ba agileng ntlwana ya mabeelo kwa kokelwaneng ka lenaneo la Ipelegeng, a re moo ke go itirela go na le go nna ba kopa puso gore e oketse kokelwana ntswa ba tlhaloganya fa itsholelo e wetse tlase. E rile a afa malebo, mokhanselara wa kgaolo ya Maboane, Rre Bright Segwagwa a konotelela mafoko a mopalamente a re batho ba seka ba itsapela go itirela. Rre Segwagwa a re dilo tse di ntle di a itirelwa, a tlatsa ka gore maloba jale batho ba ne ba kgaratlha ka go ntsha koleke ntswa ba sa bereke, mme ditlhabologo di nne teng.
Dikgoge tsa kwa ntle[baakanya | edit source]
Botswana/Maboane Botswana/Mahalapye
Dipadi tse dingwe[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145459/http://www.cso.gov.bw/html/census/dist20_30_31.html. Retrieved 2008-02-09.
- ↑ www.gov.co.bw/Maboane
Template:Kweneng District Coordinates: 24°5′46″S 24°31′55″E / 24.09611°S 24.53194°E


text:
Mathaio 6:1-34
5 “Gape, fa lo rapela, ga lo a tshwanela go nna jaaka baitimokanyi; ka gonne ba rata go rapela ba eme mo disinagogeng le mo dikhutlong tsa ditsela tse di atlhameng gore ba bonwe ke batho. Ammaaruri ke a lo raya, Ba bona maduo a bone ka botlalo. 6 Le fa go ntse jalo, wena, fa o rapela, tsena mo phaposing ya gago mme, fa o sena go tswala setswalo sa gago, rapela Rrago yo o mo sephiring; mme Rrago yo o lebang mo sephiring o tla go duela. 7 Fa o rapela, o se ka wa boaboeletsa dilo di le dingwe, fela jaaka batho ba ditšhaba ba dira, gonne ba ithaya ba re ba tla utlwiwa ka ntlha ya go dirisa ga bone mafoko a le mantsi. 8 Jalo, lo se ka lwa nna jaaka bone, gonne Modimo Rraalona o itse dilo le fa e le dife tse lo di tlhokang le pele ga lo mo kopa.
9 “Ka jalo, lo rapele ka tsela eno:
“‘Rraarona yo o kwa magodimong, a leina la gago le itshepisiwe. 10 A bogosi jwa gago bo tle. A thato ya gago e diragale le mo lefatsheng, jaaka kwa legodimong. 11 Re fe gompieno senkgwe sa rona sa letsatsi leno; 12 mme o re itshwarele melato ya rona, jaaka le rona re itshwaretse ba ba molato le rona. 13 Mme o se ka wa re tsenya mo thaelong, o re golole mo go yo o boikepo.’
14 “Gonne fa lo itshwarela batho ditlolo tsa bone, Rraalona wa selegodimo le ene o tla lo itshwarela; 15 mme fa lo sa itshwarele batho ditlolo tsa bone, le Rraalona ga a na go itshwarela ditlolo tsa lona.
16 “Fa lo itima dijo, tlogelang go tlhonya difatlhego jaaka baitimokanyi, gonne ba se-nya difatlhego tsa bone gore ba tle ba bonale mo bathong gore ba itima dijo. Ammaaruri ke a lo raya, Ba bona maduo a bone ka botlalo. 17 Mme wena, fa o itima dijo, tlotsa tlhogo ya gago o bo o tlhape sefatlhego sa gago, 18 gore o tle o bonale o itima dijo, e seng mo bathong, fa e se mo go Rrago yo o mo sephiring; mme Rrago yo o lebang mo sephiring o tla go duela.
19 “Tlogelang go ipolokela matlotlo mo lefatsheng, mo motoutwane le ruse di jang gone, le mo magodu a thubang gone a ba a utswa. 20 Go na le moo, ipolokeleng matlotlo kwa legodimong, kwa motoutwane le fa e le ruse di sa jeng gone, le kwa magodu a sa thubeng gone a ba a utswa. 21 Gonne kwa letlotlo la gago le leng gone, le pelo ya gago e tla nna gone koo.
22 “Lobone lwa mmele ke leitlho. Ka jalo, fa leitlho la gago le sa raraana, mmele otlhe wa gago o tla tlala lesedi; 23 mme fa leitlho la gago le le boikepo, mmele otlhe wa gago o tla nna lefifi. Fa totatota lesedi le le leng mo go wena e le lefifi, a bo lefifi leo le le legolo jang ne!
24 “Ga go ope yo o ka nnang motlhanka wa beng ba babedi; gonne o tla tlhoa yo mongwe mme a rate yo mongwe, kgotsa o tla ngaparela yo mongwe mme a nyatse yo mongwe. Ga lo ka ke lwa nna batlhanka ba Modimo le ba Dikhumo.
25 “Ka lebaka leno ke lo raya ke re: Tlogelang go tlhobaela ka meya ya lona ka ga gore lo tla ja eng kgotsa lo tla nwa eng, kgotsa kaga mebele ya lona gore lo tla apara eng. A moya ga o botlhokwa go feta dijo le mmele go feta diaparo? 26 Lepang ka kelotlhoko dinonyane tsa legodimo, ka gonne ga di jale peo le gone ga di robe le gone ga di phuthele mo matlong a polokelo; le fa go ntse jalo Rraalona wa selegodimo o a di fepa. A ga lo botlhokwa go feta tsone? 27 Ke mang wa lona yo ka go tlhobaela a ka oketsang lobaka lwa botshelo jwa gagwe ka kubita e le nngwe? 28 Gape, mo kgannyeng ya diaparo, ke ka ntlha yang fa lo tlhobaela? Ithuteng mo dithunyeng tsa masoma tsa legola, kafa di golang ka gone; ga di dire ka natla, le gone ga di otlhe; 29 mme ke lo raya ke re le eleng Solomone mo kgalalelong yotlhe ya gagwe o ne a sa kgabe jaaka sengwe sa tseno. 30 Jaanong, fa Modimo a apesa dimela tsa naga jalo, tse di leng gone gompieno mme ka moso di latlhelwa mo pesetsong, a go na le moo ga a na a apesa lona bogolo, lona ba lo nang le tumelo e potlana? 31 Jalo lo se ka le ka motlha lwa tlhobaela mme lwa re, ‘Re tla ja eng?’ kgotsa, ‘Re tla nwa eng?’ kgotsa, ‘Re tla apara eng?’ 32 Gonne dilo tseno tsotlhe ke dilo tse ditšhaba di di gwalalelang. Gonne Rraalona wa selegodimo o a itse gore lo tlhoka dilo tseno tsotlhe.
33 “Jalo, nnang lo batle pele bogosi le tshiamo ya gagwe, mme dilo tse dingwe tseno tsotlhe lo tla di okelediwa. 34 Jalo, lo se ka le ka motlha lwa tlhobaela kaga letsatsi le le latelang, gonne letsatsi le le latelang le tla nna le ditlhobaelo tsa lone. Letsatsi lengwe le lengwe le lekanwe ke bosula jwa lone.


text:
Kgotla
kgotla ke bokopano jwa setshaba, batho ba ba nnang mmogo kgotsa molao wa setswana kgotlatshekelo ya magae a Botswana. Gantsi e etelelwa pele ke kgosi kgotsa mogolwane, gape le ditshwetso tsa batho di tlisiwa ke barongwa. Mongwe le mongwe o letelelwa go ntsha mafatlha a gagwe, gape ga gona ope yo o ka tsenang ganong se motho a se buang "fa ba bua maikutlo a bone". Go nale Setswana se se reng (ntwa kgolo ke ya molomo ). Ntateng ya ngwao, Botswana o ithaya a re ke ene yo motona mo pusong ya batho ka batho.
Mokgwa wa go letelela batho go bua mafatlha a bone go direlwa mo bokopanong jwa mefutla ka kakaretso, go tsweng mo go buisaneng go ya kwa go buisiweng ka boripana, gape go kgona go raya bokopano jwa metsotso e mentsi.
Kgotla gape e kgona go raya lone lefelo le go kopanelwang teng . Se se kgona go simolola ka ditlilo di le kwa tlase ga moriti go ya kwa lefelong la sennela ruri le nale ditlilo. Mo tlhaloganyong,leina le adimilwe mo sekgoweng sa Botswana go tsweng mo Setswaneng, le le rayang kgotla .
Mo sekgoweng sa Aferika Borwa , lekgotla ke bokopano jo bo bidiwang ke puso go buisana ka ditlogamano. Leina le adimilwe mo Sesothong, gape le raya kgotla .
Kgotla ya Batswana[baakanya | edit source]
Kgotla e kaiwa mo setsong sa Setswana jaaka lefelo la botlhokwatlhokwa. Ke felo kwa melao ya morafe e dirwang gone le ditsheko di tsenelang gone. Kgotla ngwe le ngwe, go ya ka Setswana, e biletswa boreaitse go thaya kgotla gore go sireletswe kgosi le morafe. Go epelwa lenaka la mere kgotla lenaka le beiwa mo mpontsheng go ya ka thato ya kgosi le baeletsi ba gagwe. Kgotla e agiwa go ya ka bogolo jwa morafe mme e agiwa jaaka seripagare sa kgolokwe.
Gantsi, ke Kgosi, borangwanaagwe le bao ba tlhopilweng ke ntlo ya kwa kgosing ba ba dirang le go fetola melao ya morafe. Manno kwa kgotla a dulwa go ya ka maemo a motho mo morafeng. Batlhanka le batlhoki ba dula kgakala xle kgosi. Bomatwetwe, batlhabani ba diganka le bahumi ba dula gaufi le kgosi. Ke gone fa mannong fa moo go neng gp bonwa gore ke mang yo nang le meraka e mentsi, e e sasailang ka metlhape ya dikgomo le letsomane la dinku.
Kgotla, kwa dipitso tsa morafe di tshwarelwang gone, ka gale e agiwa gaufi le kwa kgosing ka magong a ditlhare tsa mokgalo le moselesele, mme e agiwa ka mokwa yo o latelang:
Manno a kgotla - gantsi ka fa tlase ga setlhare
Lepatlelo la kgotla – go amogela bao ba tla emang ka dinao kwa kgotla
Leobo – moago e ruletsweng ka bojang
Leiso – kwa molelo o besiwang gone go ithuthafatsa, go apaya tota le go baya metsi mo isong
Lesaka la dikgomo
Ntlwana – e agiwa ka kwa morago ga lesaka
Kgotla e e kwa godimodimo ke kgotla ya kgosi. Mme yona e latelwa ke dikgotla tsa dikgosana le dikgotla tsa malapa. Senno sa kgotla se dirisiwa kwa kgotla fela, ga se tswe ka kgotla. Mme senno seno se dirwa ka legong la setlhare sa mokgalo, morolwana kgotsa mokabi. Dinno gantsi di betliwa ke banna ba motse.
Mo malatsing a gompieno dikgotla di fetogile go tsamaya le dinako. Sepodisa le meago mengwe ya puso e agiwa gaufi kgotsa go nna karolo ya kgotla.
Dipadi tse dingwe.[baakanya | edit source]
Dikgoge tsa kwa ntle[baakanya | edit source]
- [1] Retrieved 21 May 2008. Example of use in South African context
Dipadi tse dingwe.[baakanya | edit source]
- (2002) Oxford Dictionary of South African EnglishTemplate:Botswana-stub